(1608) Al hier siet ghy nu claerlijck , hoe , ende deur wat middel desen grooten Spaenschen Leviathan tot sulcker ghestaltenisse ende mismaect ellendich Corpus gheworden zy ende also van langher hant gecorrumpeert ende sijne tanden ende hoornen in verscheyden male , op die strande Godes in stucken gestooten ende gemorselt heeft , so dat hem daer deur het kinnebacken als ydel geworden is , de tanden wtghevallen dat ten laetsten hem de navel verrot is , ende sijne lendenen ( als den onmachtighen ende op sijnen vleeschelijcken arm vertrouwenden behemot ) ontbloot staen , boven dien dat hy sijne tonghe tot meyneedt , leughenen ende laster misbruyckt , ende hem selven daer door alsoo stinckende by alle natien der Werelt ghemaeckt heeft .Oft wy dan ( segh ick ) soo heel buyten redene hem by desen vuylen stinckenden dooden Vis moghen vergelijcken , niet dat wy hem soo cleyn achten , ten aensien sijnes Ampts ende beroepinghe d ’ welck hem van Godt gegeven is , noch oock in sijne Thresooren ende mogentheyt van rijcken , hoe wel ten dien aensien , hy selfs bevonden heeft dat hy daer met hem selven oneer ende stinckende fame ghecocht heeft .Ick swijghe dat hy hem door de selve als een middel der zegeninge daer van soude verlost hebben , maer wy spreken hem aen inder gherechticheyt Godes , dat hy veel meer een Neros stinckende Monster , als een wel rieckende ghesalfde Coninck gelijck is , namentlijc dat hy hem selven door sijne vermetentheyt daer toe gebracht heeft , ghelijck Godt de Heere tot Iob spreeckt vanden Behemot , Siet ( seght hy ) hy slict den stroom in hem ende en achtet niet groots , hy laet hem duncken dat hy de Iordane wt wilde suypen met sijnen monde , nochtans vangtmen hem met sijnen eygenen oogen , ende door val - stricken doorboortmen hem sijnen neuse .